KIRJALLINEN KYSYMYS E-3666/01

esittäjä(t): Charles Tannock (PPE-DE) komissiolle

(15. tammikuuta 2002)

Aihe: Venäläisissä bioaselaboratorioissa työskennelleiden tiedemiesten työllistäminen

The Wall Street Journal julkaisi 21. marraskuuta artikkelin (Turning The Bad Into Good), jossa esiteltiin san diegolaisen genomiikkayrityksen (Diversa Corp.) ja Obelinskissä Venäjällä sijaitsevan sovelletun mikrobiologian valtionkeskuksen välistä tuoretta kumppanuussopimusta. Ajatuksena on muuntaa aiemmin suuria määriä sotilaskäyttöön soveltuvia pernaruttobakteereja tuottanut entinen asetehdas rauhanomaista teknologiaa, kuten mikrobien tunnistuslaitteita, sieniä tuhoavia entsyymejä ja antibiootteja tuottavaksi laitokseksi ja tarjota työpaikka ainakin muutamille niistä monista tuhansista korkeasti koulutetuista venäläisistä tiedemiehistä, jotka ovat työttömänä tai töissä, joissa ei ole etenemismahdollisuuksia, ja jotka ovat otollisia kohteita ns. roistovaltioille ja terroristijärjestöille, kuten Al-Qaida.

Suosittaako komissio Diversan toimien kaltaisia aloitteita? Onko se ryhtynyt toimiin rohkaistakseen eurooppalaisia yrityksiä tekemään vastaavia mielikuvituksellisia aloitteita? Katsooko komissio, että Yhdysvaltojen, Euroopan unionin, Japanin ja Venäjän sponsoroimaa (62 milj. dollaria tukea vuonna 2000) monikansallista yhteenliittymää eli kansainvälistä avaruus- ja teknologiakeskusta koskevaa ohjelmaa, joka sisältää mm. hankkeen, jossa entiset ohjusten ohjausjärjestelmien suunnittelijat luovat leukemiaprognooseissa käytettäviä tietokonepohjaisia analyyttisiä malleja, olisi laajennettava huomattavasti, jotta venäläisten tiedemiesten taidot voidaan sitoa rauhanomaiseen ja tuottavaan toimintaan ihmiskunnan yleiseksi eduksi?

Philippe Busquinin komission puolesta antama vastaus

(26. helmikuuta 2002)

Komissio tukee toimivaltuuksiensa rajoissa aktiivisesti torjumis- ja ennaltaehkäisypyrkimyksiä, joiden tarkoituksena on rajoittaa joukkotuhoaseita koskevan asiantuntemuksen leviämistä. Joukkotuhoaseisiin kuuluvat myös biologiset aseet, jotka on kielletty 10. huhtikuuta 1972 tehdyllä yleissopimuksella biologisten aseiden kieltämisestä.

Osana tätä toimintaa yhteisö perusti vuonna 1994 Moskovaan Kansainvälisen tiede- ja teknologiakeskuksen (ISTC) yhteistyössä muiden kansainvälisten kumppaneiden ja Venäjän federaation kanssa. ISTC:n tavoitteena on tukea Venäjällä ja uusissa itsenäisissä valtioissa hankkeita, joilla joukkotuhoaseisiin liittyvää tutkimusta tehneet tiedemiehet ohjattaisiin siviilialan tutkimustöihin. Yhteisö rahoittaa 28 prosenttia kaikista ISTC:n hankkeista eli vähemmän kuin Yhdysvallat (38 prosenttia), mutta enemmän kuin Japani (12 prosenttia). Yhteisö rahoittaa parlamentin jäsenen mainitseman Obolenskin soveltavan mikrobiologian tutkimuskeskuksen (GosNIIPM) hankkeita, ja komission arvioitavana on GosNIIPM:n esittämä, leukemian hoitoa koskeva tutkimushanke.

Vuodesta 1994 komissio on käyttänyt yli 120 miljoonaa euroa noin 441 miljoonan euron (401 miljoonaa dollaria) kokonaismäärärahoista ISTC-hankkeiden rahoittamiseen Tacis-talousarvion kautta. Komissio on muun muassa rahoittanut useita biologian alan hankkeita yhteensä 15 miljoonan euron arvosta. Vertailun vuoksi voidaan mainita, että Yhdysvallat on käyttänyt noin 165 miljoonaa euroa ISTC-hankkeiden rahoittamiseen, mistä 31 miljoonaa euroa biologian alan hankkeisiin. GosNIIPM on hyötynyt rahoituksesta 52 hankkeessa yhteensä 8,4 miljoonan euron arvosta.

ISTC:n jäsenten keskukselle antaman tuen lisäksi muita ISTC-hankkeita rahoitetaan yhteistyössä teollisuuden ja eri instituutioiden kanssa. Diversa Corporationin ja GosNIIPM:n välinen sopimus kuuluu tällaiseen yhteistyöhön. Tällaiset kumppanuushankkeet edustavat nykyään (arvoltaan) 21 prosenttia ISTC:n rahoittamista hankkeista, ja niiden avulla vahvistetaan ISTC:n ydinsulkuun liittyvää toimintaa. Komissio edistää ja tukee kumppanuussuhteita eurooppalaisen teollisuuden edustajiin ja on toistuvasti esitellyt tällaisen rahoituksen etuja eurooppalaisille tutkimusyksiköille. ISTC:llä onkin tällä hetkellä 23 eurooppalaista kumppanuusyritystä, jotka rahoittavat 47 kumppanuushanketta.

ISTC on siis ainutlaatuinen monenvälinen väline suunnattaessa uudelleen Venäjän ja uusien itsenäisten valtioiden tutkimusjärjestelmää, ja komissio pitää sitä asianmukaisessa arvossa. Komissio osoittaa ISTC:lle vuosittain 21 miljoonan euron määrärahat, ja sen Moskovan sihteeristössä komissiota edustaa eurooppalainen pääjohtaja. Komissio aikoo tulevaisuudessakin jatkaa sitoutumistaan ISTC:n toiminnan kehittämiseen henkilöstövoimavaroin ja rahoituksellisesti, voimassa olevan Tacis-ohjelman puitteissa.